Összefoglalás a 11. tanulmányról
A szövetség

 „Ímé eljőnek a napok, azt mondja az Úr; és új szövetséget kötök az Izrael házával és a Júda házával” (Jer 31,31.) 
A bibliai történelem során több alkalommal is olvashatunk arról, hogy Isten szövetséget kötött az elbukott emberrel. Az özönvíz után például a Föld minden lakójával, beleértve az állatokat is. Ebben az egyoldalú megállapodásban az Úr nem írt elő feltételeket, de azt az ígéretet tette, hogy többé nem fogja az egész Földet özönvízzel elpusztítani. Ezt a szövetséget a gyönyörű szivárvánnyal, mint látható jellel pecsételte meg. Az Ábrahámmal kötött szövetség első látásra szűkebb hatáskörűnek tűnhet, mivel csak egy népcsoportra szólt, de ott van benne a mindent átfogó ígéret: megáldatnak te benned a Föld minden nemzetségei. Ábrahám a hívők atyjának neveztetik, és mindazok, akik Krisztusba vetett hit által elfogadják a megváltást, megértik, hogy Ábrahám Istene az övéké is. Az Ábrahámmal és népével kötött szövetségnek is volt látható jele, a körülmetélkedés, egészen Jézus kereszthaláláig. Ábrahám hittel teljesítette a szövetség rá vonatkozó részét, és megragadta a megváltás ígéretét. Példája követendő minden hívő nemzedék számára. 

Egyiptomban Ábrahám utódai elszaporodtak, és a kivonulást követően az Úr Izraellel  is szövetséget kötött törvényének megtartására a Sínai-hegynél. Az Úr törvényt adott Mózes által, a nép pedig megfogadta, hogy mindent megtesznek, amit az Úr tőlük megkíván. Mi is hit által ragadhatjuk meg az ígéreteket és lehetünk engedelmesek, amely kifejezi az Isten törvényéhez való hűségünket. A törvénnyel és a szövetséggel kapcsolatban Pál apostol a Zsidókhoz írt levélben fellépett a judaizmus ellen, mert a papság a törvény iránti engedelmességet akarta a vallás központi elemévé tenni, holott az az ártatlan bárány, vagyis Krisztus és az Ő igazsága. Jeremiás prófétán keresztül az Úr a legnagyobb válság küszöbén egy új szövetség reményével táplálta népét. Ennek tartalma szintén a törvény iránti engedelmesség, de az most már nem kőtáblákon lesz olvasható, hanem maga a Szentlélek fogja az emberek szívének hústábláira írni. A Szentlélek által megújított szív pedig megtermi a Lélek gyümölcsét: a szeretetet, örömöt, békességet, béketűrést, szívességet, jóságot, hűséget, szelídséget és a mértékletességet. Mi is ahelyett, hogy saját igazságunk létrehozásán fáradoznánk, Krisztus igazságát kell, hogy elfogadjuk, hisz az Ő igaz, szent, tiszta és bűntelen élete, amely az Ő vérében van, valóságos engesztelés bűneinkért.

Az új szövetség Isten részéről mindenképpen megvalósul, mert amint elhatározták még örök időknek előtte az Isteni Tanácsban, úgy került az végrehajtásra a bűn zsoldjának lefizetésekor a Golgota keresztjén. Ezt a szövetséget Krisztus már aláírta a vérével, és csak arra vár, hogy én is elfogadjam, és a keresztség által mintegy jelképesen aláírjam. Nem véremmel, hanem bűnsirató könnyeimmel. E szövetség jele az Úrvacsora, amelynek szimbolikus jegyei, - a kovásztalan kenyér és az erjedetlen bor – Jézus Krisztus hibátlan, tökéletes áldozatát hivatottak bemutatni a bűn rendezésének egyetlen lehetséges útjaként. Ez a mi Istennel kötött szövetségünk. Legyünk hűségesek hozzá mindhalálig, hogy elnyerhessük az élet koronáját, amelyet megígért az igazmondó Isten! Bizony nincs Hozzá hasonló, és nincs Rajta kívül más, aki ilyen mély szeretettel viszonyulna a bűnös emberhez. Ámen!

